ইয়াজিদ ইবনে উসাইদ ইবনে জাফির আস-সুলামি

**ইয়াজিদ ইবনে উসাইদ ইবনে জাফির আস-সুলামি** () ছিলেন প্রাথমিক আব্বাসীয় খিলাফতের একজন আরব সেনাপতি ও গভর্নর। দায়িত্ব পালনকালে অধিকাংশ সময় তিনি খিলাফতের উত্তর-পশ্চিম সীমান্তবর্তী অঞ্চল আর্মেনিয়া ও জাজিরার গভর্নর হিসেবে দায়িত্ব পালন করেন। তিনি বাইজেন্টাইন সাম্রাজ্য ও কাজারদের বিরুদ্ধে যুদ্ধও অংশগ্রগণ করেন। 

## জীবনী
ইয়াজিদ ছিলেন বনু সুলাইম গোত্রের একজন সদস্য। এই আরব গোত্রটি মুসলিমদের আর্মেনিয়া বিজয়ে অংশগ্রহণ করে। তাই পরবর্তীতে খলিফাগণ তাদেরকে আর্মেনিয়ার পশ্চিম সীমান্তবর্তী অঞ্চলে স্থায়ীভাবে বসবাসের অনুমতি দেন, যা বাইজেন্টাইন সাম্রাজ্যের সীমান্তের পাশে অবস্থিত ছিল। এই সীমান্তবর্তী অঞ্চলগুলো সামরিক দিক থেকে খুব গুরুত্বপূর্ণ ছিল এবং সেখানে আরব গোত্রগুলোকে বসতি স্থাপন করানোর উদ্দেশ্য ছিল সীমান্ত রক্ষা ও প্রশাসনিক নিয়ন্ত্রণ শক্তিশালী করা।

ইয়াজিদের পিতা উসাইদ ইবনে জাফির একজন উমাইয়া সেনাপতি ছিলেন। তিনি শেষ উমাইয়া খলিফা মারওয়ান ইবনে মুহাম্মদ ও তাঁর পিতা মুহাম্মাদ ইবনে মারওয়ানের নেতৃত্বে ওই অঞ্চলে পরিচালিত সামরিক অভিযানে অংশ গ্রহণ করেন।

ঐতিহাসিক আল‑বালাজুরি উল্লেখ করেন, ইয়াজিদের মা ছিলেন একজন খ্রিস্টান নারী। তিনি সিউনিক অঞ্চলের একজন উচ্চপদস্থ অভিজাত ব্যক্তির কন্যা ছিলেন, যাকে “*প্যাট্রিসিয়ান অব সিউনিক*” বলা হতো। মুহাম্মদ ইবনে মারওয়ানের সামরিক অভিযানের সময় এই নারীকে বন্দি করা হয় এবং পরবর্তীতে তিনি ইয়াজিদের পিতার পরিবারে অন্তর্ভুক্ত হন। এর ফলে ইয়াজিদের বংশপরিচয়ে আরব ও আর্মেনীয়-খ্রিস্টান উভয় সাংস্কৃতিক প্রভাবের উপস্থিতি দেখা যায়।

যদিও ইয়াজিদের গোটা পরিবার উমাইয়া শাসকদের সাথে ঘনিষ্ঠভাবে সম্পর্কিত ছিল, তবুও উমাইয়া শাসনের পতনের পর তিনি নতুন প্রতিষ্ঠিত আব্বাসীয় খিলাফতের সাথে দ্রুত ঘনিষ্ঠ সম্পর্ক গড়ে তোলেন। আব্বাসীয় শাসনের প্রাথমিক যুগে তিনি আব্বাসীয় রাজপুত্র আবু জাফর আল‑মনসুরের (পরবর্তীতে খলিফা আল-মনসুর, শা. ৭৫৪–৭৭৫) একজন বিশ্বস্ত উপদেষ্টা ও ঘনিষ্ঠ সহযোগী হয়ে ওঠেন।

ইয়াজিদ মোট তিনবার আর্মেনিয়া প্রদেশের গভর্নর নিযুক্ত হন। এই প্রদেশটি তখন আর্মিনিয়া ও আরব-নিয়ন্ত্রিত সমগ্র ট্রান্সককেশীয় অঞ্চলের বিস্তৃত এলাকা নিয়ে গঠিত ছিল। তিনি প্রথমবার গভর্নর ছিলেন ৭৫২–৭৫৪ সালে; দ্বিতীয়বার ৭৫৯–৭৭০ সালে এবং তৃতীয়বার ৭৭৫–৭৮০ সালে। এই দীর্ঘ সময় ধরে প্রশাসনিক দায়িত্ব পালন করার ফলে তিনি ওই অঞ্চলের অন্যতম গুরুত্বপূর্ণ প্রশাসক হিসেবে পরিচিত হয়ে ওঠেন।

খলিফা আল-মনসুরের শাসনামলে ইয়াজিদকে একই সঙ্গে মসুল শহরের গভর্নর হিসেবেও নিয়োগ দেওয়া হয়। অনেক ঐতিহাসিক সূত্র অনুযায়ী তিনি সম্ভবত সমগ্র আল‑জাজিরা অঞ্চলের প্রশাসনিক দায়িত্বও পালন করেন। এই অঞ্চলটি তৎকালীন ইসলামি সাম্রাজ্যের একটি গুরুত্বপূর্ণ কৌশলগত এলাকা ছিল। কারণ এটি ইরাক, সিরিয়া ও আনাতোলিয়ার মধ্যবর্তী স্থানে অবস্থিত ছিল।

আব্বাসীয় খেলাফতের ককেশাস প্রদেশগুলোর গভর্নর হিসেবে ইয়াজিদ ওই অঞ্চলের রাজনীতি ও সামরিক ঘটনাবলিতে গুরুত্বপূর্ণ ভূমিকা পালন করেন। বিশেষ করে খেলাফতের উত্তর সীমান্তে অবস্থিত শক্তিশালী প্রতিবেশী রাষ্ট্র কাজার খানাতের সঙ্গে সংঘাত ও সম্পর্কের ক্ষেত্রে তিনি একটি কেন্দ্রীয় চরিত্র ছিলেন। ৮ম শতকের মাঝামাঝি সময়ে এই দুই শক্তির মধ্যে উত্তেজনা কিছুটা প্রশমিত করার উদ্দেশ্যে আব্বাসীয় খলিফা আল-মনসুর একটি কূটনৈতিক পদক্ষেপ গ্রহণ করেন। ৭৫৯ বা ৭৬০ সালে তিনি ইয়াজিদকে কাজার খানাতের কন্যাকে বিয়ে করার নির্দেশ দেন, যাতে দুই পক্ষের মধ্যে বন্ধুত্বপূর্ণ সম্পর্ক গড়ে ওঠে। কাযার শাসক বাগাতুর এ প্রস্তাব সানন্দে গ্রহণ করেন। তিনি তার কন্যাকে বিপুল ধনসম্পদ ও বিশাল অনুচরবাহিনীসহ দক্ষিণাঞ্চলে পাঠান। কন্যার সঙ্গে একটি সমৃদ্ধ শোভাযাত্রা ছিল এবং উপহার হিসেবে প্রায় এক লক্ষ দিরহাম দেওয়া হয়। বিয়ে সম্পন্ন হলে কিছু সময়ের জন্য ধারণা করা হয়েছিল যে এর ফলে আব্বাসীয় খেলাফত ও কাজারদের মধ্যে সম্পর্ক উন্নত হবে। কিন্তু দুর্ভাগ্যজনকভাবে বিয়ের মাত্র দুই বছর পরই কাজার রাজকন্যা ও তার দুই সন্তান হঠাৎ মারা যায়। এই ঘটনার পর কাজাররা সন্দেহ করেন যে, হয়তো তার কন্যাকে বিষপ্রয়োগ করে হত্যা করা হয়েছে। এর প্রতিশোধ নিতে তিনি ককেশাস অঞ্চলের দক্ষিণে ব্যাপক আক্রমণ চালানোর সিদ্ধান্ত নেন। ৭৬২ থেকে ৭৬৪ খ্রিস্টাব্দের মধ্যে কাজার বাহিনী ভয়াবহ অভিযান শুরু করে। এতে কাজার বাহিনীর নেতৃত্ব দেন তুর্কি সামরিক কর্মকর্তা তারখান রাস। এই অভিযানে কাজাররা ব্যাপক ধ্বংসযজ্ঞ চালায়। তারা ককেশীয় আলবানিয়া, আর্মেনিয়া ও আইবেরিয়া অঞ্চলে প্রবেশ করে ব্যাপক লুটপাট করে এবং বহু মানুষকে বন্দি করে নিয়ে যায়। এমনকি তারা গুরুত্বপূর্ণ শহর তিবিলিসি দখল করতেও সক্ষম হয়। এই পরিস্থিতিতে ইয়াজিদ একটি বড় সেনাবাহিনী সংগ্রহ করেন এবং কাজারদের মোকাবিলা করার জন্য তাদের বিরুদ্ধে অভিযান পরিচালনা করেন। কিন্তু শির্ভান অঞ্চলে সংঘটিত শির্ভানের যুদ্ধে তার বাহিনী ভয়াবহভাবে পরাজিত হয় এবং প্রায় সম্পূর্ণ ধ্বংস হয়ে যায়। ইয়াজিদ নিজে কোনোমতে বন্দি হওয়া থেকে রক্ষা পেলেও কাজাররা হাজার হাজার বন্দি ও বিপুল লুটের মাল নিয়ে পুনরায় উত্তরে ফিরে যায়।

ইয়াজিদ বাইজেন্টাইন সাম্রাজ্যের বিরুদ্ধেও উল্লেখযোগ্য সামরিক সাফল্য অর্জন করেন। তিনি বাইজেন্টাইন সম্রাট পঞ্চম কনস্টান্টিনের কাছ থেকে থিওদোসিওপোলিস শহর পুনরুদ্ধার করতে সক্ষম হন, যা ৭৫০-এর দশকে রোমানরা দখল করেছিল। এছাড়াও তিনি ৭৭২, ৭৭৪ এবং ৭৭৯ খ্রিস্টাব্দে আনাতোলিয়ায় গ্রীষ্মকালীন সামরিক অভিযান পরিচালনা করেন।

৭৭৯ বা ৭৮০ সালের পর ইয়াজিদের সম্পর্কে ঐতিহাসিক সূত্রে কোনো নির্ভরযোগ্য তথ্য পাওয়া যায় না। তবে তার পরিবার দীর্ঘদিন পর্যন্ত তাদের অঞ্চলে প্রভাবশালী ছিল। নবম শতকের শেষ পর্যন্ত তাদের প্রভাব বজায় ছিল। তার দুই পুত্র খালিদ ও আহমদ আর্মেনিয়ার গভর্নর হিসেবে দায়িত্ব পালন করেন। তার নাতি আবদুল্লাহ ইবনে আহমদও পরবর্তীতে আর্মেনিয়ার গভর্নর হিসেবে নিয়োজিত হন।

## তথ্যসূত্র


## সূত্র

* 
* 
* 
* 

বিষয়শ্রেণী:আব্বাসীয় গভর্নর
বিষয়শ্রেণী:আব্বাসীয় সেনাপতি
বিষয়শ্রেণী:মুসলিম সেনাপতি